Imtella' Ottubru 2, 2020 - Aġġornata 2 Ta' Ottubru, 2020 7:56pm L-Uffiċċju tal-Avukat Ġenerali qed jopera minn binja ġdida fil-Belt, li qabel kienet tintuża għall-Mużew Nazzjonali tal-Arti. Fl-inawgurazzjoni tal-binja, il-Ministru għall-Ġustizzja Edward Zammit Lewis qal li minbarra s-separazzjoni bejn il-poteri tal-Uffiċċju tal-Avukat Ġenerali u dak tal-Avukat tal-Istat, it-tnejn li huma qed jaħdmu minn binjiet separati. L-Avukat Ġenerali u l-Avukat tal-Istat saru distinti minn xulxin bħala parti minn sensiela ta' riformi li saru mill-Gvern fuq rakkomandazzjonijiet tal-Kummissjoni Venezja. Il-Ministru Zammit Lews qal li l-Gvern qed ikompli jsaħħaħ is-saltna tad-dritt f'Malta bid-dħul fis-seħħ ta' żewġ avviżi legali li bdew jitħaddmu mill-1 t'Ottubru. Wieħed mill-avviżi legali jitratta l-prosekuzzjonijiet ta' għadd ta' reati serji kiminali, bħal omiċidji volontarji, ħasil ta' flus, korruzzjoni, terroriżmu u reati serji oħra. Dr Zammit Lewis qal li dat-tip ta' prosekuzzjonijiet mhux se jibqgħu jitmexxew mill-pulizija, iżda mill-Avukat Ġenerali. "L-Avukat Ġenerali se jieħu f'idejh il-prosekuzzjoni, jekk imexxix fil-Qrati fuq reati importanti, bħal reati kontra l-Gvern jew ħasil ta' flus, dak se jibda jagħmlu l-Avukat Ġenerali". L-avviż legali l-ieħor se jagħti d-dritt għall-appell meta l-Avukat Ġenerali jiddeċiedi li ma jkomplix jieħu passi legali kontra persuna, vittma, jew entità u jieqfu l-proċeduri fil-Qorti. Il-Ministru Zammit Lewis spjega li dan id-dritt ta' appell qed jingħata għall-ewwel darba kemm liċ-ċittadini kif ukoll lill-entitajiet ewlenin f'pajjiżna li jiġġieldu l-korruzzjoni u amministrazzjoni ħażina. L-Avukat Ġenerali Dr Victoria Buttiġieg qalet li l-ħidma tagħha se tissaħħaħ bl-ingaġġ ta' ħmistax-il avukat ġdid, biex ilaħħqu mal-volum ta' xogħol li għandu l-uffiċċju. Il-Ministru Zammit Lewis qal li l-Uffiċċju tal-Avukat Ġenerali se jkun qed jimpjega ħames avukati oħra, fost ħaddiema oħra biex dan l-uffiċċju jkollu biżżejjed riżorsi umani biex jaħdem. TVM staqsa x'riformi oħra fadal x'jidħlu fis-seħħ skont kif mitlub mill-Kummissjoni Venezja. "Għad hemm 4 abbozzi li għandhom x'jaqsmu mal-ewwel 10 liġijiet li ressaqna fil-Parlament". F'Ġunju li għadda, il-Kummissjoni Venezja qalet li laqgħet ir-riformi proposti mill-Gvern mhux biss dwar is-saltna tad-dritt, iżda wkoll ir-riformi fil-ġudikatura u l-governanza tajba li biex jidħlu fis-seħħ jeħtieġu numru ta' tibdiliet f'diversi istituzzjonijiet ewlenin f'pajjiżna.